Qamchiq dovonida lak-bo‘yoq ortilgan yuk mashinasi yonib ketdi. Favqulodda vaziyatlar vazirligi holat bo‘yicha rasmiy ma’lumot berdi. Foto: Favqulodda vaziyatlar vazirligi Qayd etilishicha, bugun, 6 aprel kuni soat 11:10 da Toshkent – O‘sh xalqaro avtomobil yo‘lining Qamchiq dovoniga o‘tuvchi 259-kilometrida yuk mashinasi va uchta yengil avtomobil ishtirokida YTH sodir bo‘lgan. To‘qnashuv natijasida lak-bo‘yoq mahsulotlarini olib ketayotgan yuk mashinasi yonib ketgan. Favqulodda vaziyatlar vazirligining yong‘in-qutqaruv guruhlari zudlik bilan voqea joyiga yetib borib, 25 daqiqa ichida yong‘inni o‘chirgan. O‘chirish vaqtida dovonning bir tomoni vaqtincha yopilgan. Soat 12:30 da transport harakati tiklangan. Dastlabki ma’lumotlarga ko‘ra, YTH oqibatida 6 kishi jabrlangan. YTH oqibatida ma’lum muddat Qamchiq dovonida ulkan tirbandlik yuzaga kelgan.